Αρθρο 318

(1) Επίσημη Εφημερίδα των Ευρωπαϊκών Κοινοτήτων αριθ. L 302 της 15ης Νοεμβρίου 1985.

Κατά το δεύτερο στάδιο θεσπίζεται αντισταθμιστικός μηχανισμός, κατά την εισαγωγή στην Κοινότητα στην παρούσα της σύνθεση, των οπωροκηπευτικών προελεύσεως Πορτογαλίας για τα οποία ορίζεται τιμή αναφοράς έναντι των τρίτων χωρών.

1. Ο μηχανισμός αυτός διέπεται από τους ακόλουθους κανόνες:

α) Διενεργείται σύγκριση μεταξύ μιας πορτογαλικής τιμής προσφοράς του προϊόντος, που υπολογίζεται σύμφωνα με το στοιχείο β), και μιας κοινοτικής τιμής προσφοράς. Η τελευταία αυτή τιμή υπολογίζεται κάθε χρόνο:

- με βάση τον αριθμητικό μέσο όρο των τιμών παραγωγής κάθε κράτους μέλους της Κοινότητας στην παρούσα της σύνθεση προσαυξημένο με τα έξοδα μεταφοράς και συσκευασίας των προϊόντων από τις περιοχές παραγωγής μέχρι τα αντιπροσωπευτικά κέντρα κατανάλωσης της Κοινότητας,

- αφού ληφθεί υπόψη η εξέλιξη των εξόδων παραγωγής.

Οι ανωτέρω τιμές παραγωγής αντιστοιχούν στο μέσο όρο των ισοτιμιών που διαπιστώθηκαν κατά τη διάρκεια των τριών ετών πριν από την ημερομηνία καθορισμού της κοινοτικής τιμής προσφοράς.

Η κοινοτική τιμή προσφοράς δεν μπορεί να υπερβαίνει το ύψος της τιμής αναφοράς η οποία εφαρμόζεται έναντι των τρίτων χωρών.

β) Η πορτογαλική τιμή προσφοράς υπολογίζεται κάθε μέρα αγοράς, με βάση τις αντιπροσωπευτικές τιμές οι οποίες έχουν διαπιστωθεί ή αναχθεί στο στάδιο του εισαγωγέα χονδρεμπόρου στην Κοινότητα στην παρούσα της σύνθεση. Η τιμή για ένα προϊόν προελεύσεως Πορτογαλίας ισούται με τη χαμηλότερη αντιπροσωπευτική τιμή ή με το μέσο όρο των χαμηλότερων αντιπροσωπευτικών τιμών που διαπιστώθηκαν για το 30% τουλάχιστον των ποσοτήτων της εν λόγω προέλευσης οι οποίες διατέθηκαν στο εμπόριο στο σύνολο των αντιπροσωπευτικών αγορών για τις οποίες υπάρχουν διαθέσιμες τιμές. Αυτή ή αυτές οι τιμές μειώνονται προηγουμένως:

- κατά το δασμό ο οποίος υπολογίζεται σύμφωνα με το στοιχείο γ),

- κατά το διορθωτικό ποσό το οποίο έχει ενδεχομένως θεσπισθεί σύμφωνα με το στοιχείο δ).

γ) Ο δασμός ο οποίος πρέπει να αφαιρεθεί από την τιμή του πορτογαλικού προϊόντος είναι ο δασμός του Κοινού Δασμολογίου ο οποίος μειώνεται προοδευτικά κάθε χρόνο στην αρχή της περιόδου εμπορίας:

- κατά ένα πέμπτο του ύψους του, όταν το δεύτερο στάδιο έχει διάρκεια πέντε ετών,

- κατά ένα έβδομο του ύψους του, όταν το δεύτερο στάδιο έχει διάρκεια επτά ετών.

Πάντως, η πρώτη μείωση πραγματοποιείται από την έναρξη του δευτέρου σταδίου.

δ) Εάν η πορτογαλική τιμή του προϊόντος η οποία υπολογίζεται σύμφωνα με το στοιχείο β) είναι χαμηλότερη από την κοινοτική τιμή προσφοράς η οποία αναφέρεται στο σημείο α), το κράτος μέλος που πραγματοποιεί την εισαγωγή εισπράττει, κατά την εισαγωγή στην Κοινότητα στην παρούσα της σύνθεση, διορθωτικό ποσό ίσο με τη διαφορά που υφίσταται μεταξύ των δύο αυτών τιμών.

ε) Η είσπραξη του διορθωτικού ποσού γίνεται μέχρι να διαπιστωθεί ότι η πορτογαλική τιμή του προϊόντος είναι ίση ή υψηλότερη από την κοινοτική τιμή που αναφέρεται στο στοιχείο α).

2. Εάν η πορτογαλική αγορά διαταράσσεται από εισαγωγές προελεύσεως της Κοινότητας στην παρούσα της σύνθεση, μπορούν να αποφασιστούν κατάλληλα μέτρα, τα οποία μπορούν να προβλέπουν ιδίως την εφαρμογή διορθωτικού ποσού, με τον τρόπο που θα καθοριστεί, όσον αφορά τις εισαγωγές στην Πορτογαλία οπωροκηπευτικών προελεύσεως της Κοινότητας στην παρούσα της σύνθεση, για τα οποία έχει οριστεί τιμή αναφοράς.